Sklep II Ips 929/94
Sodna praksa Vrhovnega sodišča, 1995-01-12

revizija - dovoljenost revizije - nepravdni postopek - začasne odredbe

Določba 2. odstavka 56. člena ZDen nima vpliva na dovoljenost revizije v postopkih za izdajo začasne odredbe v zvezi z denacionalizacijskimi postopki in se nanaša samo na sodne odločbe, s katerimi je odločeno o denacionalizaciji.

Sodišče prve stopnje je zavrnilo predlog za izdajo začasne odredbe, s katero naj bi se zavezancu za vrnitev podržavljenega premoženja Kovinskemu podjetju, prepovedalo lastninsko preoblikovanje podjetja tako, da bi se 10% premoženja podjetja rezerviralo za zahtevek upravičenca. Sodišče druge stopnje je z izpodbijanim pravnomočnim sklepom tako odločitev sodišča prve stopnje potrdilo.

Proti sklepu sodišča druge stopnje je vložil revizijo Slovenski odškodninski sklad. V 56. členu zakona o denacionalizaciji je določeno, da je proti vsaki odločitvi sodišča druge stopnje dovoljena revizija. Odločitev sodišč, da pogoji za izdajo začasne odredbe niso izpolnjeni, je napačna, saj je verjetnost utemeljenosti predlagateljevega zahtevka izkazana v zadostni meri. Zato bi moralo sodišče predlogu za izdajo začasne odredbe ugoditi.

Revizija je bila vročena nasprotnemu udeležencu, ki na revizijo ni odgovoril, ter Državnemu tožilstvu Republike Slovenije, ki se o reviziji ni izjavilo (3. odstavek 390. člena v zvezi s 4. odstavkom 400. člena ZPP in 37. členom ZNP).

Zakon o denacionalizaciji (Uradni list RS, št. 27/91 in 31/93 - v nadaljevanju ZDen) v 56. členu določa, da o zahtevah za denacionalizacijo po 5. členu zakona odloča sodišče v nepravdnem postopku, da je proti odločitvi sodišča druge stopnje dovoljena revizija in da se v postopku smiselno uporabljajo določbe 60., 62., 64., 66., 67., 68. in 71. člena zakona. Vlagatelj revizije se glede dovoljenosti revizije sklicuje na 2. odstavek 56. člena ZDen in v zvezi s tem navaja, da se ta določba nanaša tudi na drugostopne odločbe o začasnih odredbah.

To stališče ni utemeljeno. Postopek v zvezi z začasnimi odredbami ureja zakon o izvršilnem postopku (v nadaljevanju ZIP). Posamezni zakoni, med njimi ZDen v 68. členu in zakon o lastninskem preoblikovanju podjetij (Uradni list RS, št. 55/92, 7/93 in 31/93) v II. poglavju (9. - 16. člen), posebej urejajo nekatera vprašanja v zvezi z začasnimi odredbami glede na specifiko obravnavane materije. Te posebne določbe pa ne posegajo v splošno ureditev postopka v zvezi z izdajanjem začasnih odredb. Zato za vprašanja, ki v drugih zakonih niso posebej urejena, veljajo splošne določbe ZIP. Ta zakon v 9. členu določa, da zoper pravnomočne odločbe, izdane v postopku izvršbe in zavarovanja, ni dovoljena revizija in obnova postopka. Ta določba velja tudi za postopke za izdajo začasne odredbe po ZDen in po zakonu o lastninskem preoblikovanju podjetij. Določba 2. odstavka 56. člena ZDen se nanaša na odločbe o glavni stvari, torej na odločbe o denacionalizaciji. Postopek, ki se nanaša na odločanje o predlogu za izdajo začasne odredbe, sam zase ne pripelje do denacionalizacije. Namen tega postopka je zavarovati izvršitev odločbe o denacionalizaciji. Zato v tej zadevi ne gre za postopek po 5. členu ZDen. Določbe 2. odstavka 56. člena tega zakona torej ni mogoče razlagati tako, kot to uveljavlja revident.

Nedovoljenost revizije v postopku zavarovanja velja vedno, ne glede na to, v katerem postopku se predlaga začasna odredba. V tem pogledu ni nobene razlike med zavarovanjem v pravdnem in različnih vrstah nepravdnega postopka in tudi ne, če teče postopek zavarovanja posebej. Začasna odredba je namreč mogoča le v zvezi s končno odločbo v sočasnem, ali napovedanem postopku glavne stvari. Dovoljenost revizije proti končni odločbi o glavni stvari nima vpliva na dovoljenost revizije proti končni odločbi o začasni odredbi v zvezi z zavarovanjem izvršitve izreka o glavni stvari. Splošna omejitev pravice do revizije, ki izhaja iz 9. člena ZIP, velja za vse postopke. Zato tudi določba 2. odstavka 56. člena ZDen nima vpliva na dovoljenost revizije v postopkih za izdajo začasne odredbe v zvezi z denacionalizacijskimi postopki in se nanaša samo na sodne odločbe, s katerimi je odločeno o denacionalizaciji.

Glede na navedeno revizija ni dovoljena in jo je zato revizijsko sodišče zavrglo (392. člen v zvezi s 4. odstavkom 400. člena ZPP in 37. členom ZNP).

ZDen člen 56, 56/2. ZPP (1977) člen 392, 392/4, 400.ZNP člen 37.

*Zadeve, v katerih je sodišče sprejelo vsebinsko enako stališče o procesnih oz. materialnopravnih vprašanjih.